Зыр адрейм доIэпыкъу
Дыгъуасэ связым и IэнатIэ псоми я лэжьакIуэхэм я махуэшхуэу щытащ. Абы лъабжьэ хуэхъуащ урыс еджагъэшхуэ Попов Александр 1895 гъэм накъыгъэм и 7-м связым и Iэмэпсымэ нэхъыщхьэр игъэлъэгъуауэ зэрыщытар. 1945 гъэ лъандэрэ а махуэ дыдэм техуэу ди къэралым щагъэлъапIэ радиом и махуэри.
А гуфIэгъуэмкIэ ехъуэхъун папщIэ КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин дыгъуасэ щыIащ «Урысейм телевиденэмрэ радиовещанэмкIэ и сеть» къэрал IуэхущIапIэм и къудамэу Налшык къалэм щыIэм.
Мы IуэхущIапIэм и унафэщI Жылау Сафудин министерствэм и щIыхь тхылъыр щритым, Къумахуэ Мухьэдин къыхигъэщхьэхукIащ: «Псом хуэмыдэу сэ икъукIэ си гуапэщ ди министерствэмрэ фи IуэхущIапIэмрэ быдэу дызэрызэпыщIар икIи сыт хуэдэ IуэхумкIи зыр адрейм дыдэIэпыкъуу зэрекIуэкIыр».
«Урысейм телевиденэмрэ радиовещанэмкIэ и сеть» къэрал IуэхущIапIэм и унафэщIхэм я цIэкIэ республикэ къудамэм и лэжьакIуэхэм ехъуэхъуащ РТРС-м и генеральнэ директорым и къуэдзэм и чэнджэщэгъу Ахобеков Ашэмэз. Абы хэхауэ Къэбэрдей-Балъкъэр Республикэм и Iэтащхьэм, КъБР-м и Правительствэм, КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм фIыщIэ яхуищIащ федеральнэ программэ хэхахэр гъэзэщIэным, республикэм и телевиденэр бжыгъэхэр зи лъабжьэ технологием хуэгъэкIуэным зэрегугъум папщIэ.
Пщыгъуэш Асият.
